കിസ്മത്ത് എന്ന അരങ്ങേറ്റചിത്രത്തിന് ശേഷം ഷാനവാസ് കെ ബാവക്കുട്ടി സംവിധാനം ചെയ്യുന്ന തൊട്ടപ്പന്റെ ചിത്രീകരണം പൂർത്തിയായി . 56 ദിവസം നീണ്ട ഷൂട്ടിംഗിന് ആലപ്പുഴയിലെ പൂച്ചാക്കലിലാണ് പാക്കപ്പ് ആയത് . കടമക്കുടി , വളന്തക്കാട് മേഖലകളിലും ചിത്രീകരണമുണ്ടായിരുന്നു . ഫ്രാൻസിസ് നൊറോണയുടെ കഥയ്ക്ക് പി എസ് റഫീഖാണ് തിരക്കഥയൊരുക്കിയിരിക്കുന്നത് . മുഴുനീള നായകനായി വിനായകൻ ആദ്യമായെത്തുന്ന ചിത്രവുമാണിത് . ചിത്രത്തിന്റെ പുറത്തെത്തിയ ഫസ്റ്റ് ലുക്ക് പോസ്റ്ററിന് വലിയ സ്വീകരണമാണ് സോഷ്യൽ മീഡിയയിൽ ലഭിച്ചത് . ഛായാഗ്രഹണം സുരേഷ് രാജൻ . സംഗീതം ഗിരീഷ് എം ലീല കുട്ടൻ . പശ്ചാത്തലസംഗീതം ജസ്റ്റിൻ . വിനായകനൊപ്പം റോഷൻ മാത്യു , മനോജ് കെ ജയൻ , കൊച്ചുപ്രേമൻ , പോളി വിൽസൺ എന്നിവരും പ്രധാന കഥാപാത്രങ്ങളെ അവതരിപ്പിക്കുന്നു . കൊച്ചി ആസ്പദമാക്കി മലയാളത്തിൽ പുറത്തിറങ്ങിയിട്ടുള്ള സിനിമകളിൽനിന്ന് വ്യത്യസ്തമായിരിക്കും തൊട്ടപ്പനെന്ന് നേരത്തെ ഷാനവാസ് ബാവക്കുട്ടി ഏഷ്യാനെറ്റ് ന്യൂസ് ഓൺലൈനിനോട് പറഞ്ഞിരുന്നു . ഇതുവരെ കണ്ടിട്ടില്ലാത്ത കൊച്ചിയെയാണ് ഇതിൽ ചിത്രീകരിക്കുന്നതെന്നും പറയാനാഗ്രഹിക്കുന്ന കാര്യങ്ങൾ വളരെ ചെറിയ രീതിയിൽ അവതിരിപ്പിക്കുകയാണെന്നും സംവിധായകൻ പറഞ്ഞിരുന്നു .